Flemming Oppfeldt (V), 2004-04-30:
SF har fremsat forslaget om genindførelse af servicejobordningen.
Dermed rejser SF den principielle diskussion om, hvorvidt beskæftigelsen kan styrkes ved oprettelse af job i den offentlige sektor kontra Venstres linje om jobskabelse i den private sektor.
SF's vej er at øge skatterne, og det er at øge de offentlige budgetter, og det er ved at ansætte flere i forskellige offentlige ordninger, hvoraf servicejob er en af dem.
Venstres vej er at sænke skatterne, at give borgerne valgfrihed til selv at sammensætte deres forbrug, som de efterspørger i den private sektor, som derved skaber flere job.
Begge veje fører i første omgang til flere job, men Venstres vej er den bedste, fordi privat jobskabelse for det første bevirker oprettelse af flere varige job, de offentlige job skal jo modtage tilskud i mange år og hvert år.
For det andet er den private jobskabelse mere bæredygtig, den hviler i sig selv.
For det tredje forudsætter den private jobskabelse nærmest, at skatterne sættes ned, og for det fjerde, og det er næsten en selvfølge, får borgerne dermed flere penge mellem hænderne.
Så SF's vej fører til midlertidige job, højere skatter, mere stat og mindre privat, og alt det er vi imod i Venstre.
Den gamle ordning var i virkeligheden en fiasko, og det er jo en kopi af den gamle ordning, som SF er kommet med i dag.
Reelt var der ved udgangen af 2001 kun oprettet 3.528 servicejob, hvoraf de 2.778 var besat, så det var da en dundrende fiasko.
Man kommer og siger 10.000, og så bliver det kun en fjerdedel.
Det skal ses i forhold til Venstres vej.
Så er der også det syn på ældre, der bliver lagt frem med SF's ordning.
Venstre anser servicejobordningen for at være ydmygende for de ældre på arbejdsmarkedet, fordi de netop bliver mærket af som en særlig gruppe, og det sender et helt forkert signal til arbejdsgiverne og samfundet i øvrigt om de ældre medborgere.
Man skal ikke behandles som et socialt tilfælde, blot fordi man er fyldt 48 år.
Der er selvfølgelig nogle ældre, der har den reelle problemstilling, at de mangler et job, og der skal selvfølgelig være adgang til et job for dem.
Der bruger vi også de instrumenter, som er indeholdt i planen »Flere i arbejde«, således at vi kan få flere af de ældre i beskæftigelse.
Til sidst vil jeg bare sige noget om Venstres vej, for den har vi jo lagt an med forårspakken, og den har fået strålende anmeldelser.
Fyens Stiftstidende skriver, at knap 3,3 millioner ud af 4,5 millioner lønmodtagere bliver ramt positivt af forårspakken.
De Bergske Blade skriver, at 1,3 millioner familier får et forøget rådighedsbeløb, og det vil give boligejerne ekstra luft i økonomien til at forbedre boligerne og den slags.
Politiken har i deres anmeldelse skrevet, at det er en overdosis.
Nationalbankdirektøren er inde på samme linje, men det er vel ikke en dårlig anmeldelse, at man giver den seks-syv stjerner og synes, at fem er rigeligt.
Jyllands-Posten siger, at opsvinget er langt stærkere, end man hidtil har troet.
Det viser nye tal.
Tiden tillader jo ikke, at vi kommer alle anmeldelserne igennem.
Børsen skriver, at opsvinget har bidt sig fast på hjemmemarkedet, endda før forårspakken er trådt i kraft.
Forbrugertillidsindekset viser et spring, som vi jo ikke har set før i danmarkshistorien.
Det oplyser Børsen mandag
26. april
28 pct. af de allerstørste danske virksomheder planlægger inden for de næste 6 måneder at øge antallet af job.
Det er jo fantastiske anmeldelser, og det får også stor betydning for dem, der skal i servicejob.
Håndværksrådets økonom, Jakob Brandt, siger: Det giver 4.000 ekstra i håndværksfagene, og det giver også et opsving til de virksomheder, der skal sælge til håndværksfagene.
Der er mange flere job på vej.
Det er jo fantastiske anmeldelser, og i forhold til vejvalg - SF's vej eller Venstres vej - er vi ikke i tvivl: Vi vælger Venstres vej.